Só wil Helpende Hand kinders se leesvermoë bevorderHelpende Hand het ‘n Bybelleesboekie in die tassies van die organisasie se Skooltassieprojek gesit. Foto: Helpende Hand/Facebook. Sowat 55% van behoeftige kleuters wat deel was van ŉ ondersoek het nog nooit self ŉ leesboek besit nie en slegs 45% van gr. R-leerders het enigsins leesboeke tuis. Solidariteit Helpende Hand het onlangs navorsing by ongeveer 60 skole gedoen om te bepaal wat die grootste behoefte is waaraan dié organisasie met die Skooltassie-projek aandag moet gee. Die navorsing het getoon min kinders word reeds van ŉ vroeë ouderdom aan boeke blootgestel, of het al ŉ boek van hulle eie gehad het. Dit het Helpende Hand genoop om vanjaar ŉ Bybelleesboekie in die tassie in te sluit sodat elke kind wat deel is van dié projek sy of haar eie boekie het. Die hoop is dat die insluiting van dié leesboekie kinders reeds van ŉ vroeë ouderdom sal inspireer om te lees en daarmee hul opvoeding ŉ hupstoot sal gee. Volgens Margolé Riekert, projekorganiseerder van die Skooltassie-projek, het die tekort aan skryfbehoeftes breedvoerige gevolge op die opvoeding van kinders. “Hierdie tekort dra by tot swak leesvermoëns en moet daadwerklik aandag kry indien daar ŉ verbetering in die leesvermoë van kinders verwag word. “Dit sluit aan by die Vordering in Internasionale Leesgeletterdheidstudie-verslag (PIRLS) wat aangetoon het dat 78% van Suid-Afrikaanse leerders in gr. 4 nie met begrip kan lees nie. “Die Skooltassie-projek is tweeledig. Op kort termyn verlig dit ekonomiese druk reg oor die land, maar op lang termyn takel dié projek leesvaardighede deur die leesboekie wat in die tassie ingesluit is. Kinders moet kan lees om te kan leer.” Die sanger Jan de Wet het die gr.1’s vermaak terwyl hulle heerlik aan ŉ geskenkpakkie vol eetgoed gesmul het. Foto: Helpende Hand. Die Skooltassie-projek poog om ŉ onmisbare bydrae in kinders se lewens te maak en behoeftige gr.1’s reg oor die land in staat te stel om hul skoolloopbaan op gelyke voet met hul klasmaats te begin. Die inhoud van die tassies sluit onder meer die volgende in: uitdraaikryte, ŉ legkaart, inkleurpotlode, grys potlode, ŉ liniaal, ŉ skerpmaker, ŉ skêr, ŉ uitveër, gom, pennesakkies en ŉ witbord met penne. Die waarde van die tassie met sy inhoud is ongeveer R380. Helpende Hand se Tuine-tak het Dinsdag ŉ totaal van 50 tassies by Laerskool Tuine uitgedeel. Die sanger Jan de Wet het die gr.1’s vermaak terwyl hulle heerlik aan ŉ geskenkpakkie vol eetgoed gesmul het.